《解连环 钏》
清代·龚翔麟

轻容窄袖。试并刀齐捲，春痕先漏。斲粟似、月晕般圆，爱双约腕酥，叶绣花镂。

不是山凝，也不是、悬黎琢透。是苓根千载，秋葵颜色，蛮丝穿就。

镜台日长倦绣。坐閒园斗草，霎时输后。嗔女伴，不算榆钱，强解付当垆，泥沽香酒。

忽听郎归，怕问取、寄情存否。拚藏阄、席上赢回，绾来依旧。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。